Document ID: 32018D1961

Reference:
12.12.2018
LV
Eiropas Savienības Oficiālais Vēstnesis
L 315/35
KOMISIJAS LĒMUMS (ES) 2018/1961
(2018. gada 11. decembris),
ar ko pieņem iekšējos noteikumus attiecībā uz informācijas sniegšanu datu subjektiem un dažu viņu tiesību ierobežošanu saistībā ar personas datu apstrādi iekšējās revīzijas darbību vajadzībām
KOMISIJA,
ņemot vērā Līgumu par Eiropas Savienības darbību un jo īpaši tā 249. panta 1. punktu,
tā kā:
(1)
Eiropas Parlamenta un Padomes Regula (ES, Euratom) 2018/1046 (1) paredz, ka katra Savienības iestāde izveido iekšējās revīzijas funkciju, kuras darbība norisinās atbilstoši attiecīgajiem starptautiskajiem standartiem. Komisijā iekšējās revīzijas darbības veic Iekšējās revīzijas dienests (turpmāk “dienests”), kas tika izveidots 2000. gada 11. aprīlī. Iekšējās revīzijas darbības dienests veic arī Savienības decentralizētajās aģentūrās un citās patstāvīgās struktūrās, kas finansējumu saņem no Savienības budžeta.
(2)
Dienests iekšējās revīzijas darbības veic saskaņā ar Regulas (ES, Euratom) 2018/1046 117.–123. pantu un tā nolikumu (2). Šajā ziņā dienests ir pilnīgi neatkarīgs, un tam ir pilnīga un neierobežota piekļuve visai informācijai, kas nepieciešama, lai veiktu savas iekšējās revīzijas darbības attiecībā uz visām attiecīgās Savienības iestādes darbībām un struktūrvienībām.
(3)
Dienests konsultē pārējās Komisijas struktūrvienības, izpildaģentūras, kā arī Savienības decentralizētās aģentūras un citas patstāvīgās struktūras, kas finansējumu saņem no Savienības budžeta, par to, kā reaģēt uz riskiem, t. i., notikumu vai problēmu, kas varētu rasties un nelabvēlīgi ietekmēt Komisijas politisko, stratēģisko un pamatdarbības mērķu sasniegšanu, saskaņā ar Regulas (ES, Euratom) 2018/1046 117.–123. pantu sniedzot neatkarīgus atzinumus par vadības un kontroles sistēmu kvalitāti un sniedzot ieteikumus par darbības īstenošanas apstākļu uzlabošanu un pareizas finanšu pārvaldības veicināšanu. Tādēļ dienesta veiktās iekšējās revīzijas darbības parasti neattiecas uz fizisko personu kategoriju. Tomēr tās darbības gaitā nenovēršami tiek apstrādāti arī personas dati Eiropas Parlamenta un Padomes Regulas (ES) 2018/1725 (3) 3. panta 1. punkta izpratnē. Dienesta veiktās iekšējās revīzijas darbības ietver arī iekšējās vadības sistēmu piemērotības un iedarbīguma un struktūrvienību veikuma novērtēšanu saistībā ar politiku, programmu un pasākumu īstenošanu, katrai budžeta izpildes darbībai piemērojamo iekšējās kontroles un revīzijas sistēmu efektivitāti un iedarbīgumu. Tādēļ tās veicina svarīgu Savienības un dalībvalstu ekonomikas un finanšu interešu aizsargāšanu. Dienests darbojas pārziņa statusā attiecībā uz apstrādes darbībām, kuras tas veic saskaņā ar Finanšu regulas 118. pantu un 119. panta 2. punktu.
(4)
Komisijā, tās izpildaģentūrās, Savienības decentralizētajās aģentūrās un citās patstāvīgās struktūrās veiktās iekšējās revīzijas darbības atšķiras pēc formas un satura: tās sniedzas no informācijas ticamības pārbaudes (tai skaitā risku novērtēšanas) un konsultēšanas darbuzdevumiem līdz pārskatīšanai (ar ierobežotu tvērumu) un pēcpasākumu darbuzdevumiem.
(5)
Kā teikts Revīzijas progresa komitejas (RPK) nolikumā, kas atjaunināts 2018. gada 21. novembrī (C(2018) 7707), tā ir konsultatīva struktūra (4), kas palīdz Komisijai veikt tās pienākumus, kuri paredzēti Līgumos un citos tiesību aktos [Regulā (ES, Euratom) 2018/1046], nodrošinot Iekšējās revīzijas dienesta neatkarību, uzraugot iekšējās revīzijas darba kvalitāti un nodrošinot, ka Komisijas dienesti pienācīgi ņem vērā iekšējās revīzijas un ārējās revīzijas ieteikumus un ka tie var veikt atbilstīgus pēcpasākumus. Tādējādi RPK palīdz turpināt vispārējo Komisijas iedarbīguma un efektivitātes uzlabošanu, lai tā varētu sasniegt savus mērķus, un veicina komisāru kolēģijas īstenoto pārraudzību pār Komisijas pārvaldību, risku pārvaldību un iekšējās kontroles praksi. RPK darbojas pārziņa statusā attiecībā uz apstrādes darbībām, kuras tā veic saskaņā ar Finanšu regulas 123. pantu.
(6)
Savu Regulas (ES, Euratom) 2018/1046 118. pantā un 119. panta 2. punktā paredzēto darbību vajadzībām Komisija pēc savas ierosmes, vai balstoties uz saņemto informāciju, apstrādā personas datus, kas iegūti vai saņemti no juridiskām personām, fiziskām personām, dalībvalstīm un starptautiskajām struktūrām un organizācijām. Šādu iekšējās revīzijas darbību gaitā dienests var apstrādāt arī personas datus, kas iegūti vai saņemti no publiski pieejamiem avotiem, no anonīmiem avotiem vai no identificētiem avotiem, kuriem nepieciešama to identitātes aizsardzība.
(7)
Savukārt Komisija var veikt personas datu apmaiņu ar Savienības iestādēm, struktūrām, birojiem un aģentūrām, dalībvalstu kompetentajām iestādēm, kā arī – attiecīgo Komisijas noslēgto starptautisko vai sadarbības nolīgumu ietvaros– ar trešām valstīm un starptautiskajām organizācijām.
(8)
Personas datu apstrādes darbības Regulas (ES) 2018/1725 3. panta 3. punkta izpratnē, kuras tiek veiktas iekšējās revīzijas darbību ietvaros, var notikt, vēl pirms Komisija tās ir formāli uzsākusi, turpināties revīzijas darbību veikšanas laikā un vēl pat pēc tam, kad revīzijas darbības ir formāli pabeigtas (piemēram, nolūkā veikt ieteikumu īstenošanas uzraudzīšanu, novērtēt nepieciešamību uzsākt jaunas iekšējās revīzijas darbības).
(9)
Komisija apstrādā šādu kategoriju personas datus: identifikācijas datus, kontaktinformāciju, ar profesiju saistītus datus un ar darbības priekšmetu saistītus datus. Šo kategoriju personas dati glabājas drošā elektroniskā vidē un tādējādi tiek novērsta nelikumīga piekļuve datiem un to nosūtīšana personām bez piekļuves tiesībām. Personas dati tiek glabāti maksimāli desmit gadus. Glabāšanas laikposma beigās ar iekšējās revīzijas darbību saistītā informācija, tai skaitā personas dati, tiek nodota Komisijas vēstures arhīvā (5) vai tiek iznīcināta.
(10)
Veicot darbību iekšējās revīzijas jomā, Komisijai ir pienākums ievērot Eiropas Savienības Pamattiesību hartas 8. panta 1. punktā un Līguma 16. panta 1. punktā atzītās fizisko personu tiesības attiecībā uz personas datu apstrādi, kā arī Regulā (ES) 2018/1725 paredzētās tiesības. Vienlaikus Komisijai saskaņā ar Regulas (ES, Euratom) 2018/1046 117. pantu ir pienākums ievērot starptautiskajos iekšējās revīzijas standartos minētās stingrās prasības attiecībā uz konfidencialitāti.
(11)
Konkrētos gadījumos ir nepieciešams panākt līdzsvaru starp datu subjektu tiesībām, kas paredzētas Regulā (ES) 2018/1725, un iekšējās revīzijas darbību vajadzībām un ar fiziskām un juridiskām personām veiktās informācijas apmaiņas konfidencialitāti, kā arī citu datu subjektu pamattiesību un pamatbrīvību pilnīgu ievērošanu. Šajā nolūkā Regulas (ES) 2018/1725 25. panta 1. punkta c), g) un h) apakšpunktā ir noteikts, ka dienests var ierobežot tās 14.–17., 19., 20. un 35. panta piemērošanu, kā arī 4. panta 1. punkta a) apakšpunktā nostiprināto pārredzamības principu, ciktāl tā normas atbilst minētās regulas 14.–17., 19., 20. un 35. pantā paredzētajām tiesībām un pienākumiem.
(12)
Lai nodrošinātu iekšējās revīzijas darbību iedarbīgumu, vienlaikus ievērojot personas datu aizsardzības standartus saskaņā ar Regulu (ES) 2018/1725, ar ko aizstāta Eiropas Parlamenta un Padomes Regula (EK) Nr. 45/2001 (6), ir nepieciešams pieņemt iekšējos noteikumus, saskaņā ar kuriem Komisija var ierobežot datu subjektu tiesības, kā paredzēts minētās Regulas (ES) 2018/1725 25. panta 1. punkta c), g) un h) apakšpunktā.
(13)
Šiem iekšējiem noteikumiem būtu jāattiecas uz visām apstrādes darbībām, ko Komisija veic savu iekšējās revīzijas darbību ietvaros (gan pēc savas ierosmes, gan balstoties uz saņemto informāciju) ikreiz, kad datu subjektu tiesību īstenošana varētu apdraudēt iekšējās revīzijas darbību veikšanu. Šie noteikumi būtu jāpiemēro apstrādes darbībām, kas veiktas pirms darbuzdevuma formālas sākšanas vai darbuzdevuma izpildes gaitā, vai pēc tā rezultātu apkopošanas veikto pēcpasākumu uzraudzīšanas laikā.
(14)
Lai ievērotu atbilstību Regulas (ES) 2018/1725 14., 15. un 16. pantam, Komisijai būtu pārredzami un saskaņoti – Komisijas tīmekļvietnē publicētu datu aizsardzības paziņojumu veidā – jāinformē visas fiziskās personas par savām darbībām saistībā ar viņu personas datu apstrādi un par viņu tiesībām. Attiecīgā gadījumā Komisijai būtu jāpiesaista papildu drošības līdzekļi, lai nodrošinātu, ka ikviens datu subjekts tiek informēts atsevišķi un atbilstīgā formātā.
(15)
Pamatojoties uz Regulas (ES) 2018/1725 25. pantu, Komisija var arī ierobežot informācijas sniegšanu datu subjektiem un datu subjektu citu tiesību īstenošanu, lai aizsargātu savas iekšējās revīzijas darbības, dalībvalstu valsts iestāžu veiktās iekšējās revīzijas darbības, revīzijas instrumentus un metodes, kā arī citu ar tās iekšējās revīzijas darbībām saistīto personu tiesības.
(16)
Turklāt, lai uzturētu spēkā iedarbīgu sadarbību, Komisijai varētu būt nepieciešams ierobežot datu subjektu tiesību piemērošanu, lai aizsargātu Komisijas dienestu vai citu Savienības iestāžu, struktūru, biroju un aģentūru vai dalībvalstu iestāžu un starptautisko organizāciju, kā arī Revīzijas progresa komitejas veiktās apstrādes darbības. Šajā nolūkā Komisijai ar šiem dienestiem, iestādēm, struktūrām, birojiem, aģentūrām un organizācijām, kā arī Revīzijas progresa komiteju būtu jāapspriež attiecīgo ierobežojumu piemērošanas pamatojums, kā arī ierobežojumu nepieciešamība un samērīgums.
(17)
Lai sadarbotos ar šīm valstīm vai organizācijām un tādējādi aizsargātu svarīga mērķa sasniegšanu Savienības vispārējās interesēs, Komisijai var nākties ierobežot arī informācijas sniegšanu datu subjektiem un datu subjektu citu tiesību piemērošanu attiecībā uz personas datiem, kuri saņemti no trešām valstīm vai starptautiskajām organizācijām. Tomēr dažos gadījumos datu subjekta intereses vai pamattiesības prevalē pār starptautiskās sadarbības interesēm.
(18)
Komisijai visi ierobežojumi būtu jāizskata pārredzamā veidā un jāreģistrē visi ierobežojumu piemērošanas gadījumi attiecīgajā ierakstu sistēmā.
(19)
Saskaņā ar Regulas (ES) 2018/1725 25. panta 8. punktu datu pārziņi var atlikt, izlaist vai atteikt informācijas sniegšanu datu subjektam par ierobežojuma piemērošanas iemesliem, ja šādas informācijas sniegšana jebkādā veidā būtu pretrunā ierobežojuma nolūkam. Tā tas ir, piemēram, ar Regulas (ES) 2018/1725 16. un 35. pantā paredzēto tiesību ierobežojumiem.
(20)
Ja tiek ierobežotas citas datu subjekta tiesības, Iekšējās revīzijas dienesta pārzinim, katru gadījumu izskatot atsevišķi, būtu jānovērtē, vai ierobežojuma paziņošana būtu pretrunā tā nolūkam.
(21)
Eiropas Komisijas datu aizsardzības speciālistam būtu neatkarīgi jāpārskata ierobežojumu piemērošana, lai nodrošinātu atbilstību šā lēmuma noteikumiem.
(22)
Regula (EK) Nr. 45/2001 ir aizstāta ar Regulu (ES) 2018/1725 – bez pārejas laikposma, dienā, kad tā stājas spēkā. Regulā (EK) Nr. 45/2001 bija paredzēta iespēja piemērot dažu tiesību ierobežojumus. Lai izvairītos no tā, ka tiktu apdraudēts iekšējās revīzijas darbību tiesiskums, šis lēmums būtu jāpiemēro no Regulas (ES) 2018/1725 spēkāstāšanās dienas.
(23)
Eiropas Datu aizsardzības uzraudzītājs sniedza atzinumu 2018. gada 27. novembrī,
IR PIEŅĒMUSI ŠO LĒMUMU.
1. pants
Priekšmets un darbības joma
1.   Šajā lēmumā ir izklāstīti noteikumi, ko Komisija ievēro, saskaņā ar Regulas (ES) 2018/1725 14., 15. un 16. pantu informējot datu subjektus par viņu datu apstrādi saistībā ar savām iekšējās revīzijas darbībām, kas tiek veiktas saskaņā ar Regulas (ES, Euratom) 2018/1046 117.–123. pantu.
Tajā ir arī noteikts, ar kādiem nosacījumiem Komisija, ievērojot Regulas (ES) 2018/1725 25. panta 1. punkta c), g) un h) apakšpunktu, var ierobežot minētās regulas 4., 14.–17., 19., 20. un 35. panta piemērošanu.
2.   Šis lēmums attiecas uz Komisijas veikto personas datu apstrādi tādu darbību vajadzībām vai saistībā ar tādām darbībām, kas tiek veiktas, lai izpildītu tās uzdevumus, kuri minēti Regulas (ES, Euratom) 2018/1046 118. pantā un 119. panta 2. punktā.
3.   Šis lēmums attiecas uz personas datu apstrādi Komisijas ietvaros, ciktāl Komisija apstrādā personas datus, kurus ietver informācija, kas tai jāapstrādā šajā pantā minēto darbību nolūkā vai saistībā ar tām.
2. pants
Piemērojamie izņēmumi un ierobežojumi
1.   Kad Komisija veic savus pienākumus saistībā ar datu subjektu tiesībām, kā noteikts Regulā (ES) 2018/1725, tā apsver, vai būtu piemērojams kāds no minētajā regulā paredzētajiem izņēmumiem.
2.   Ievērojot šā lēmuma 3.–7. pantu, Komisija var ierobežot Regulas (ES) 2018/1725 14.–17., 19., 20. un 35. panta piemērošanu, kā arī minētās regulas 4. panta 1. punkta a) apakšpunktā nostiprināto pārredzamības principu, ciktāl tā normas atbilst minētās regulas 14.–17., 19., 20. un 35. pantā paredzētajām tiesībām un pienākumiem, ja šo tiesību un pienākumu īstenošana apdraudētu Regulas (ES, Euratom) 2018/1046 118. pantā un 119. panta 2. punktā minēto Komisijas darbību mērķa sasniegšanu (tai skaitā atklājot savus revīzijas instrumentus un metodes) vai negatīvi ietekmētu citu datu subjektu tiesības un brīvības.
3.   Ievērojot šā lēmuma 3.–7. pantu, Komisija var ierobežot šā panta 2. punktā minētās tiesības un pienākumus saistībā ar personas datiem, kas iegūti no citām Savienības iestādēm, struktūrām, aģentūrām un birojiem, dalībvalstu vai trešo valstu kompetentajām iestādēm vai starptautiskajām organizācijām, šādos gadījumos:
a)
ja minēto tiesību un pienākumu īstenošanu varētu ierobežot citas Savienības iestādes, struktūras, aģentūras un biroji, pamatojoties uz citiem Regulas (ES) 2018/1725 25. pantā minētajiem tiesību aktiem, vai saskaņā ar minētās regulas IX nodaļu vai Eiropas Parlamenta un Padomes Regulu (ES) 2016/794 (7) vai Padomes Regulu (ES) 2017/1939 (8);
b)
ja minēto tiesību un pienākumu īstenošanu varētu ierobežot dalībvalstu kompetentās iestādes, pamatojoties uz tiesību aktiem, kas minēti Eiropas Parlamenta un Padomes Regulas (ES) 2016/679 (9) 23. pantā, vai saskaņā ar valsts tiesību aktiem, ar kuriem transponēts Eiropas Parlamenta un Padomes Direktīvas (ES) 2016/680 (10) 13. panta 3. punkts, 15. panta 3. punkts vai 16. panta 3. punkts;
c)
ja šo tiesību un pienākumu īstenošana varētu apdraudēt Komisijas sadarbību ar trešām valstīm vai starptautiskajām organizācijām iekšējās revīzijas darbību jomā.
Pirms ierobežojumu piemērošanas pirmās daļas a) un b) apakšpunktā minētajos gadījumos Komisija apspriežas ar attiecīgajām Savienības iestādēm, struktūrām, aģentūrām, birojiem vai dalībvalstu kompetentajām iestādēm, ja vien Komisijai nav skaidrs, ka ierobežojuma piemērošana ir paredzēta kādā no šajos apakšpunktos minētajiem aktiem vai ka šāda apspriešana apdraudētu Regulas (ES, Euratom) 2018/1046 118. pantā un 119. panta 2. punktā minēto Komisijas darbību mērķa sasniegšanu.
Pirmās daļas c) apakšpunktu nepiemēro, ja pār Komisijas interesēm sadarboties ar trešām valstīm vai starptautiskajām organizācijām prevalē datu subjektu intereses vai pamattiesības un pamatbrīvības.
4.   Šā panta 1., 2. un 3. punkts neskar to citu Komisijas lēmumu piemērošanu, ar kuriem pieņem iekšējos noteikumus attiecībā uz informācijas sniegšanu datu subjektiem un dažu viņu tiesību ierobežošanu saskaņā ar Regulas (ES) 2018/1725 25. pantu un Komisijas reglamenta 23. pantu.
3. pants
Informācijas sniegšana datu subjektiem
Komisija savā tīmekļvietnē publicē paziņojumus par datu aizsardzību, ar kuriem tā visus datu subjektus informē par savām darbībām saistībā ar viņu personas datu apstrādi Regulas (ES, Euratom) 2018/1046 118. pantā un 119. panta 2. punktā minēto Komisijas darbību vajadzībām. Attiecīgā gadījumā Komisija nodrošina, ka ikviens datu subjekts tiek informēts atsevišķi un atbilstīgā formātā.
Ja Komisija pilnā vai daļējā apmērā ierobežo informācijas sniegšanu datu subjektiem, kuru dati tiek apstrādāti Regulas (ES, Euratom) 2018/1046 118. pantā un 119. panta 2. punktā minēto Komisijas darbību vajadzībām, tā sagatavo ierakstu par ierobežojuma iemesliem un tos reģistrē saskaņā ar 6. pantu.
4. pants
Datu subjektu tiesības uz piekļuvi, tiesības uz dzēšanu un tiesības uz apstrādes ierobežošanu
1.   Ja Komisija pilnā vai daļējā apmērā ierobežo datu subjektu tiesības piekļūt personas datiem, tiesības uz dzēšanu vai tiesības uz apstrādes ierobežošanu, kas minētas attiecīgi Regulas (ES) 2018/1725 17., 19. vai 20. pantā, tā savā atbildē uz pieprasījumu par piekļuvi, dzēšanu vai apstrādes ierobežošanu informē attiecīgo datu subjektu par piemēroto ierobežojumu un par tā galvenajiem iemesliem, kā arī par iespēju iesniegt sūdzību Eiropas Datu aizsardzības uzraudzītājam vai vērsties ar pārsūdzību Eiropas Savienības Tiesā.
2.   Informācijas sniegšanu par šā panta 1. punktā minētā ierobežojuma iemesliem var atlikt, izlaist vai atteikt, kamēr vien šāda informācijas sniegšana būtu pretrunā ierobežošanas nolūkam.
3.   Komisija sagatavo ierakstu par ierobežojuma iemesliem saskaņā ar šā lēmuma 6. pantu.
4.   Ja piekļuves tiesības pilnā vai daļējā apmērā tiek ierobežotas, datu subjekts savas piekļuves tiesības izmanto ar Eiropas Datu aizsardzības uzraudzītāja starpnieka palīdzību saskaņā ar Regulas (ES) 2018/1725 25. panta 6., 7. un 8. punktu.
5. pants
Datu subjekta informēšana par personas datu aizsardzības pārkāpumu
Ja Komisija ierobežo Regulas (ES) 2018/1725 35. pantā minēto datu subjekta informēšanu par personas datu aizsardzības pārkāpumu, tā sagatavo ierakstu par ierobežojuma iemesliem un tos reģistrē saskaņā ar šā lēmuma 6. pantu.
6. pants
Ierobežojumu ierakstīšana un reģistrēšana
Komisija ieraksta saskaņā ar šo lēmumu piemēroto ierobežojumu iemeslus, tai skaitā novērtējumu par ierobežojuma nepieciešamību un samērīgumu, ņemot vērā attiecīgos elementus Regulas (ES) 2018/1725 25. panta 2. punktā.
Šajā nolūkā šādā ierakstā norāda, kā šo tiesību izmantošana apdraudētu Komisijas saskaņā ar Regulas (ES, Euratom) 2018/1046 118. pantu un 119. panta 2. punktu veikto darbību vai saskaņā ar 2. panta 2. vai 3. punktu piemēroto ierobežojumu mērķu sasniegšanu vai kā tā negatīvi ietekmētu citu datu subjektu tiesības un brīvības.
Ierakstu un attiecīgā gadījumā dokumentus, kas ietver pamatā esošos faktiskos un juridiskos elementus, reģistrē. Tos pēc pieprasījuma dara pieejamus Eiropas Datu aizsardzības uzraudzītājam.
7. pants
Ierobežojumu ilgums
1.   Šā lēmuma 3., 4. un 5. pantā minētos ierobežojumus turpina piemērot tik ilgi, kamēr pastāv tos attaisnojošie iemesli.
2.   Ja šā lēmuma 3. vai 5. pantā minētā ierobežojuma iemesli vairs nepastāv, Komisija atceļ šo ierobežojumu un informē datu subjektu par ierobežojuma galvenajiem iemesliem. Vienlaikus Komisija informē datu subjektu par iespēju jebkurā laikā iesniegt sūdzību Eiropas Datu aizsardzības uzraudzītājam vai vērsties ar pārsūdzību Eiropas Savienības Tiesā.
3.   Komisija pēc attiecīgā ierobežojuma pieņemšanas ik pēc sešiem mēnešiem pārskata šā lēmuma 3. un 5. pantā minētā ierobežojuma piemērošanu un to dara arī attiecīgās iekšējās revīzijas darbības noslēgumā. Pēc tam Komisija ik gadu pārliecinās, vai attiecīgo ierobežojumu/atlikšanu ir nepieciešams joprojām uzturēt spēkā.
8. pants
Eiropas Komisijas datu aizsardzības speciālista veikta pārskatīšana
Eiropas Komisijas datu aizsardzības speciālistu bez liekas kavēšanās informē par ikvienu gadījumu, kad saskaņā ar šo lēmumu tiek ierobežotas datu subjekta tiesības. Datu aizsardzības speciālistam ir tiesības pēc pieprasījuma piekļūt šim ierakstam un jebkuriem dokumentiem, kas ietver pamatā esošos faktiskos un juridiskos elementus.
Datu aizsardzības speciālists var pieprasīt ierobežojumu pārskatīšanu. Datu aizsardzības speciālistu rakstveidā informē par pieprasītās pārskatīšanas iznākumu.
9. pants
Stāšanās spēkā
Šis lēmums stājas spēkā dienā, kad to publicē Eiropas Savienības Oficiālajā Vēstnesī.
To piemēro no 2018. gada 11. decembra.
Briselē, 2018. gada 11. decembrī
Komisijas vārdā –
priekšsēdētājs
Jean-Claude JUNCKER
(1)  Eiropas Parlamenta un Padomes 2018. gada 18. jūlija Regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
(2)  C(2017) 4435 final.
(3)  Eiropas Parlamenta un Padomes 2018. gada 23. oktobra Regula (ES) 2018/1725 par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).
(4)  Izveidota 2000. gada oktobrī, SEC(2000) 1808/3.
(5)  Komisijas lietu glabāšana ir reglamentēta ar Kopējo saglabāšanas sarakstu (šā regulatīvā dokumenta jaunākā redakcija ir SEC(2012) 713), kurā termiņu tabulas veidā ir noteikti dažādu veidu Komisijas dokumentu glabāšanas termiņi.
(6)  Eiropas Parlamenta un Padomes 2000. gada 18. decembra Regula (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (OV L 8, 12.1.2001., 1. lpp.).
(7)  Eiropas Parlamenta un Padomes Regula (ES) 2016/794 (2016. gada 11. maijs) par Eiropas Savienības Aģentūru tiesībaizsardzības sadarbībai (Eiropolu) un ar kuru aizstāj un atceļ Padomes Lēmumus 2009/371/TI, 2009/934/TI, 2009/935/TI, 2009/936/TI un 2009/968/TI (OV L 135, 24.5.2016., 53. lpp.).
(8)  Padomes 2017. gada 12. oktobra Regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei (OV L 283, 31.10.2017., 1. lpp.).
(9)  Eiropas Parlamenta un Padomes 2016. gada 27. aprīļa Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.).
(10)  Eiropas Parlamenta un Padomes 2016. gada 27. aprīļa Direktīva (ES) 2016/680 par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89. lpp.).

Summary:
Datu subjektu tiesību ierobežošana – Komisijas iekšējie noteikumi
Datu subjektu tiesību ierobežošana – Komisijas iekšējie noteikumi
 
KOPSAVILKUMS:
Komisijas Lēmums (ES) 2018/1927 – iekšējie noteikumi par personas datu apstrādi, ko Eiropas Komisija konkurences jomā veic saistībā ar informācijas sniegšanu datu subjektiem un dažu tiesību ierobežošanu
Komisijas Lēmums (ES) 2018/1961 – iekšējie noteikumi attiecībā uz informācijas sniegšanu datu subjektiem un dažu viņu tiesību ierobežošanu saistībā ar personas datu apstrādi iekšējās revīzijas darbību vajadzībām
Komisijas Lēmums (ES) 2018/1962 – iekšējie noteikumi attiecībā uz Eiropas Biroja krāpšanas apkarošanai (OLAF) veikto personas datu apstrādi saistībā ar informācijas sniegšanu datu subjektiem un dažu viņu tiesību ierobežošanu
Komisijas Lēmums (ES) 2018/1996 – iekšējie noteikumi attiecībā uz informācijas sniegšanu datu subjektiem un dažu to tiesību ierobežošanu personas datu apstrādes kontekstā tirdzniecības aizsardzības un tirdzniecības politikas izmeklēšanu nolūkā
Komisijas Lēmums (ES) 2019/154 – iekšējie noteikumi par datu subjektu piekļuves to veselības dokumentiem tiesību ierobežošanu
Komisijas Lēmums (ES) 2019/165 – iekšējie noteikumi par informācijas sniegšanu datu subjektiem un dažu viņu tiesību ierobežošanu, ko piemēro Komisija saistībā ar administratīvām izmeklēšanām, pirmsdisciplinārām, disciplinārām un atstādināšanas procedūrām
Komisijas Lēmums (ES) 2019/236 – iekšējie noteikumi attiecībā uz informācijas sniegšanu datu subjektiem un dažu viņu tiesību ierobežošanu saistībā ar personas datu apstrādi Komisijā ES iestāžu iekšējās drošības vajadzībām
KĀDS IR ŠO LĒMUMU MĒRĶIS?
Ar šiem lēmumiem pieņem iekšējos noteikumus, saskaņā ar kuriem Eiropas Komisija var ierobežot fizisku personu tiesības, ko tās izmanto atbilstīgi Regulai (ES) 2018/1725. Šos iekšējos noteikumus piemēro personas datu apstrādei noteiktās jomās un konkrētos nolūkos.
SVARĪGĀKIE ASPEKTI
Personas dati ir jebkura informācija, kas attiecas uz identificētu vai identificējamu fizisku personu (“datu subjekts”). Identificējama fiziska persona ir tāda, kuru var tieši vai netieši identificēt, jo īpaši atsaucoties uz identifikatoru (piemēram, vārdu, uzvārdu, identifikācijas numuru, atrašanās vietas datiem vai tiešsaistes identifikatoru) vai vienu vai vairākiem minētajai fiziskajai personai raksturīgiem fiziskās, fizioloģiskās, ģenētiskās, garīgās, ekonomiskās, kultūras vai sociālās identitātes faktoriem.
Jauno ES tiesisko regulējumu par personas datu aizsardzību un brīvu apriti jo īpaši veido šādi tiesību akti:Vispārīgā datu aizsardzības regula (VDAR), kurā ir noteiktas fizisku personu tiesības attiecībā uz to personas datiem, ar kuru tās aizsargā saistībā ar to personas datu apstrādi ES valstī un nodrošina šādu datu brīvu apriti;  Regula (ES) 2018/1725, kurā izklāstītas fizisku personu tiesības attiecībā uz viņu personas datiem, ar kuru tās aizsargā attiecībā uz personas datu apstrādi ES iestādēs, struktūrās, birojos un aģentūrās un nodrošina šādu datu brīvu apriti.  Šīs regulas ir uzskatāmas par līdzvērtīgām un jāinterpretē kā viens tiesību akts.
Regulas (ES) 2018/1725 25. pantā paredzēta iespēja, ka noteiktos gadījumos ES iestādes un struktūras var ierobežot fizisku personu tiesības ar nosacījumu, ka šādi ierobežojumi ir noteikti ES tiesību aktos. Saskaņā ar šo pantu Komisija ir pieņēmusi septiņus Komisijas lēmumus, kas ir pamats potenciāliem ierobežojumiem, lai aizsargātu svarīgus mērķus, kas ir ES sabiedrības vispārējās interesēs.
Pamatojoties uz šiem lēmumiem un pēc ierobežojumu nepieciešamības un samērīguma izvērtēšanas katrā konkrētā gadījumā, Eiropas Komisija nolemj, vai attiecīgajā gadījumā būtu jāierobežo fiziskās personas tiesības.
Var ierobežot šādas fizisko personu tiesības:tiesības uz informāciju par:viņu personas datu apstrādi;viņu personas datu aizsardzības pārkāpumiem, kas var radīt augstu risku attiecībā uz viņu tiesībām un brīvībām;  tiesības piekļūt saviem personas datiem, tiesības uz savu personas datu dzēšanu vai savu personas datu apstrādes ierobežošanu.  Visi septiņi Komisijas lēmumi ir veidoti līdzīgā formātā, un katrā no tiem ir daži vai visi no tālāk aprakstītajiem elementiem:Priekšmets un darbības joma Prasība katru datu subjekta pieprasījumu izvērtēt atsevišķi.    Piemērojamie izņēmumi un ierobežojumi Pirms ierobežojuma piemērošanas Komisija vispirms izvērtē, vai ir piemērojams kāds no Regulā (ES) 2018/1725 paredzētajiem datu subjektu tiesību izņēmumiem.    Informācijas sniegšana datu subjektiem Komisija savā tīmekļa vietnē publicē datu aizsardzības paziņojumus, kas visus datu subjektus informē par tās datu apstrādes darbībām attiecīgajā jomā.  Komisijai ir individuāli un atbilstošā formātā jāinformē visas tās personas, kuras individuāli skārusi izmeklēšana vai pasākums, kas veikts kādā no attiecīgajām jomām.    Datu subjekta tiesības piekļūt saviem personas datiem, tiesības uz šo datu dzēšanu un tiesības uz apstrādes ierobežošanu Ja Komisija ierobežo piekļuvi datiem, tiesības uz datu dzēšanu un/vai tiesības uz apstrādes ierobežošanu, tā attiecīgo datu subjektu informē par tās piemēroto ierobežojumu, tā galvenajiem iemesliem un par iespēju iesniegt sūdzību Eiropas Datu aizsardzības uzraudzītājam vai celt prasību Eiropas Savienības Tiesā.    Ierobežojumu protokolēšana un reģistrēšana Komisija protokolē visu piemēroto ierobežojumu iemeslus, tostarp ierobežojuma nepieciešamības un samērīguma novērtējumu.    Ierobežojumu ilgums Ierobežojumus piemēro tik ilgi, kamēr pastāv ierobežojumus pamatojošie iemesli.    Izskatīšana, ko veic Eiropas Komisijas datu aizsardzības amatpersona Datu aizsardzības amatpersonu bez liekas kavēšanās informē par ikvienu datu subjektu tiesību ierobežošanas gadījumu.  Datu aizsardzības amatpersonai pēc pieprasījuma jānodrošina piekļuve protokolam un iespējamajiem dokumentiem, kuros ir fiksēti attiecīgie faktu un juridiskie elementi.  Datu aizsardzības amatpersona var pieprasīt ierobežojuma pārskatīšanu un tā jāinformē par pieprasītās pārskatīšanas iznākumu.    Septiņi Komisijas lēmumi aptver datu subjektu ierobežojumus tālāk uzskaitītajās jomās:ES iestāžu iekšējā drošība Attiecas uz personas datu apstrādi, lai Komisijā nodrošinātu personu, aktīvu un informācijas drošību.  Komisijai ir individuāli jāinformē liecinieki un personas, uz kurām attiecas drošības izmeklēšana, par viņu personas datu apstrādi.  Komisijai arī individuāli jāinformē personas, kuru datus apstrādā saistībā ar drošības pasākumiem, kas veikti saskaņā ar Lēmuma (ES, Euratom) 2015/443 7. panta 5. punktu.  Turklāt tai arī individuāli jāinformē personas, kuru datus apstrādā saistībā ar pārmeklēšanu Komisijas telpās un meklēšanu komunikācijas un informācijas sistēmām un aprīkojumā.    Administratīvā izmeklēšana, pirmsdisciplinārās, disciplinārās un atstādināšanas procedūras Regulā (ES) 2018/1725 noteiktās tiesības un pienākumus var ierobežot, ja tie apdraudētu administratīvo izmeklēšanu, pirmsdisciplināro, disciplināro un atstādināšanas procedūru mērķi vai negatīvi ietekmētu citu datu subjektu tiesības un brīvības.    Personas veselības dati Komisija, izskatot katru gadījumu atsevišķi, var ierobežot datu subjektu tiesības tieši piekļūt saviem psiholoģiska vai psihiatriska satura personas medicīniskajiem datiem, ja piekļuve šādiem datiem var radīt risku datu subjekta veselībai.  Šim ierobežojumam jābūt samērīgam ar to, kas ir absolūti nepieciešams datu subjekta aizsardzībai.    Tirdzniecības aizsardzība un tirdzniecības politikas izmeklēšana Regulā (ES) 2018/1725 noteiktās tiesības un pienākumus var ierobežot, ja to īstenošana apdraudētu Komisijas tirdzniecības politikas vai tirdzniecības aizsardzības darbību mērķi vai negatīvi ietekmētu citu datu subjektu tiesības un brīvības.    Eiropas Birojs krāpšanas apkarošanai (OLAF) Attiecas uz personas datu apstrādi, ko veic OLAF (kā arī tādu personas datu apstrādi, ko veic Komisijas dienesti un izpildaģentūras un kas jānosūta OLAF), lai izpildītu biroja uzdevumus.  Birojs savas izmeklēšanas darbības veic pilnīgi neatkarīgi no Komisijas.  OLAF lemj, vai būtu jāpiemēro datu subjektu tiesību izņēmumi.  OLAF savā tīmekļvietnē publicē paziņojumus par datu aizsardzību, ar kuriem tas informē visus datu subjektus par savām darbībām saistībā ar viņu personas datu apstrādi.  Biroja datu aizsardzības speciālists pārskata datu subjektu tiesību ierobežojumus.    Iekšējās revīzijas darbības Regulā (ES) 2018/1725 noteiktās tiesības un pienākumus var ierobežot kā daļu no apstrādes darbībām, ko Komisija veic savu iekšējās revīzijas darbību ietvaros ikreiz, kad datu subjektu tiesību īstenošana varētu apdraudēt iekšējās revīzijas darbību veikšanu (tai skaitā atklājot savus revīzijas instrumentus un metodes) vai negatīvi ietekmētu citu datu subjektu tiesības un brīvības.  Turklāt Komisijai varētu būt nepieciešams ierobežot datu subjektu tiesību piemērošanu, lai aizsargātu Komisijas dienestu vai citu Savienības iestāžu, struktūru, biroju un aģentūru vai dalībvalstu iestāžu un starptautisko organizāciju, kā arī Revīzijas progresa komitejas veiktās apstrādes darbības.  Komisija savā tīmekļvietnē publicētu datu aizsardzības paziņojumu veidā informē visas fiziskās personas par savām iekšējās revīzijas darbībām saistībā ar viņu personas datu apstrādi un par viņu tiesībām. Attiecīgā gadījumā Komisija nodrošina, ka ikviens datu subjekts tiek informēts atsevišķi un atbilstīgā formātā.    Konkurence Regulā (ES) 2018/1725 noteiktās tiesības un pienākumus var ierobežot, ja to īstenošana apdraudētu Komisijas izmeklēšanas un izpildes darbību mērķa sasniegšanu, tostarp tiktu atklāti tās izmeklēšanas instrumenti un metodes, vai negatīvi ietekmētu citu datu subjektu tiesības un brīvības.    
KOPŠ KURA LAIKA ŠIE LĒMUMI IR PIEMĒROJAMI?
Lēmumus (ES) 2018/1927, (ES) 2018/1961, (ES) 2018/1962, (ES) 2018/1996 un (ES) 2019/154 piemēro kopš 2018. gada 11. decembra.  Lēmumu (ES) 2019/165 piemēro kopš 2019. gada 7. februāra.  Lēmumu (ES) 2019/236 piemēro kopš 2019. gada 11. februāra.  
KONTEKSTS
Plašāka informācija:Datu aizsardzības noteikumu 2018. gada reforma (Eiropas Komisija).  
PAMATDOKUMENTI
Komisijas Lēmums (ES) 2018/1927 (2018. gada 5. decembris), ar kuru nosaka iekšējos noteikumus par personas datu apstrādi, ko Eiropas Komisija konkurences jomā veic saistībā ar informācijas sniegšanu datu subjektiem un dažu tiesību ierobežošanu (OV L 313, 10.12.2018., 39–44. lpp.)
Komisijas Lēmums (ES) 2018/1961 (2018. gada 11. decembris), ar ko pieņem iekšējos noteikumus attiecībā uz informācijas sniegšanu datu subjektiem un dažu viņu tiesību ierobežošanu saistībā ar personas datu apstrādi iekšējās revīzijas darbību vajadzībām (OV L 315, 12.12.2018., 35–40. lpp.)
Komisijas Lēmums (ES) 2018/1962 (2018. gada 11. decembris), ar ko pieņem iekšējos noteikumus attiecībā uz Eiropas Biroja krāpšanas apkarošanai (OLAF) veikto personas datu apstrādi saistībā ar informācijas sniegšanu datu subjektiem un dažu viņu tiesību ierobežošanu saskaņā ar Eiropas Parlamenta un Padomes Regulas (ES) 2018/1725 25. pantu (OV L 315, 12.12.2018., 41–46. lpp.)
Komisijas Lēmums (ES) 2018/1996 (2018. gada 14. decembris), ar ko paredz iekšējos noteikumus attiecībā uz informācijas sniegšanu datu subjektiem un dažu to tiesību ierobežošanu personas datu apstrādes kontekstā tirdzniecības aizsardzības un tirdzniecības politikas izmeklēšanu nolūkā (OV L 320, 17.12.2018., 40–44. lpp.)
Komisijas Lēmums (ES) 2019/154 (2019. gada 30. janvāris), ar ko nosaka iekšējos noteikumus par datu subjektu piekļuves to veselības dokumentiem tiesību ierobežošanu (OV L 27, 31.1.2019., 33–35. lpp.)
Komisijas Lēmums (ES) 2019/165 (2019. gada 1. februāris), ar ko pieņem iekšējos noteikumus par informācijas sniegšanu datu subjektiem un dažu viņu tiesību ierobežošanu, ko piemēro Komisija saistībā ar administratīvām izmeklēšanām, pirmsdisciplinārām, disciplinārām un atstādināšanas procedūrām (OV L 32, 4.2.2019., 9–13. lpp.)
Komisijas Lēmums (ES) 2019/236 (2019. gada 7. februāris), ar ko pieņem iekšējos noteikumus attiecībā uz informācijas sniegšanu datu subjektiem un dažu viņu tiesību ierobežošanu saistībā ar personas datu apstrādi Eiropas Komisijā Savienības iestāžu iekšējās drošības vajadzībām (OV L 37, 8.2.2019., 144–149. lpp.)
SAISTĪTIE DOKUMENTI
Piemērojami Eiropas Komisijai:
Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39.–98. lpp.)
Komisijas Lēmums (ES, Euratom) 2017/46 (2017. gada 10. janvāris) par komunikācijas un informācijas sistēmu drošību Eiropas Komisijā (OV L 6, 11.1.2017., 40–51. lpp.)
Lēmuma (ES, Euratom) 2017/46 turpmāki grozījumi un labojumi ir iekļauti pamattekstā. Šai konsolidētajai versijai ir tikai informatīva nozīme.
Komisijas Lēmums (ES, Euratom) 2015/443 (2015. gada 13. marts) par drošību Komisijā (OV L 72, 17.3.2015., 41–52. lpp.)
Piemērojami ES valstīs:
Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1.–88. lpp.)
Skatīt konsolidēto versiju.
Eiropas Parlamenta un Padomes Direktīva (ES) 2016/680 (2016. gada 27. aprīlis) par fizisku personu aizsardzību attiecībā uz personas datu apstrādi, ko veic kompetentās iestādes, lai novērstu, izmeklētu, atklātu noziedzīgus nodarījumus vai sauktu pie atbildības par tiem vai izpildītu kriminālsodus, un par šādu datu brīvu apriti, ar ko atceļ Padomes Pamatlēmumu 2008/977/TI (OV L 119, 4.5.2016., 89.–131. lpp.)
Skatīt konsolidēto versiju.
Pēdējo reizi atjaunots: 03.04.2019